Hokaai met NGV-wetsontwerp, maan DAArgieffoto (Foto: StockSnap, Pixabay) Die Demokratiese Alliansie het die voorsitter van die parlementêre portefeuljekomitee oor gesondheid gemaan om alle verdere gesprekke oor die voorgestelde Nasionale Gesondheidsversekering (NGV) te laat vaar totdat die konstitusionele hof finaal uitspraak gelewer het oor die saak. Maroela Media het vroeër berig Solidariteit was suksesvol in die Pretoriase hooggeregshof om artikels 36 tot 40 van die Nasionale Gesondheidswet met kostes ongrondwetlik te laat verklaar. Artikels 36 en 40 het bepaal dat gesondheidspraktisyns ŉ sertifikaat van behoefte vanaf die departement van gesondheid moet ontvang alvorens hulle ŉ praktyk in ŉ spesifieke area mag vestig. Die hooggeregshof het dié artikels na die konstitusionele hof verwys vir oorweging. As die konstitusionele hof die hooggeregshof se bevel bekragtig, dan sal dié artikels finaal ongrondwetlik verklaar word. Michelle Clark, die DA se skaduminister oor gesondheid, sê gegewe die jongste verwikkelings, het die DA dr. Kenneth Leonard Jacobs gemaan om te wag tot die konstitusionele hof uitspraak gelewer het. “Sodra die hof ŉ besluit geneem het, kan die komitee dan daarvolgens voortgaan.” Clark sê die wetsontwerp steun swaar op dié sertifikate om dokters te dwing om in “ysingwekkende hospitaaltoestande” te werk sonder toerusting of voldoende voorraad. “Hierdie sertifikate is ŉ fundamentele en kern deel van die NGV en nou dat dié artikels voorlopig ongrondwetlik verklaar is, wek dit onsekerheid hoe die ANC hoegenaamd kan voortgaan.” Die DA, saam met die meerderheid van gesondheidsorg-nieregeringsorganisasies, was nog altyd gekant teen die NGV in sy huidige, gevaarlike formaat, sê Clark. “Dit is geen geheim nie dat die ANC dié wetsontwerp deur die parlement wil dwing met sy meerderheid, ondanks teenkanting uit elke hoek.” Clark sê die DA se versoek om gesprekke tydelik op te skort is meer as redelik gegewe die implikasies indien die sertifikate ongrondwetlik verklaar sou word. “Die ANC se weiering van ons redelike versoek sal ŉ duidelike teken wees dat hulle van voornemens is om die Grondwet te ignoreer, net soos wat hulle gedoen het volgens die verslae oor staatskaping. Dit sal ook ongetwyfeld bewys dat die NGV-wetsontwerp meer as net ŉ instrument tot magsvergryp is – net soos die optrede tydens die Covid-19-afsonderingsperiode.”